**Podul de Lumină**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trecem desculţi pe un pod de lumină

Tălpile noastre s-aprinse de mers

Ducem în spate-o desagă de tină

In partea celaltă a unui nevăzut univers.

Truda răpune pe rând câte unul

Totuşi noi mergem spre malul cel sfânt

Îngerul nostru ne apără drumul

Şi nu-i prea departe de-acum de Cuvânt.

Podu-i subţire şi se clatină-ntruna

Viscole mari ne pândesc din ocean

E timpul să-nceapă în lume furtuna

Piraţi ne privesc printr-un magic ochean.

Şi totuşi convoiul de suflete urcă

Pe podul luminii aprins

Ṭărmu-i departe şi parcă-i nălucă

E tot mai greu, tot mai greu de atins.

Cerul se-ntunecă, fulgerul sparge

Bolta’ norată de fum funeral

Vai, nu se mai văd ale lumii catarge

Şi noi nu mai ajungem la mal.

Trecem desculţi pe un pod de lumină

Intrăm toţi pe poarta acestui apus

Ducem în spate pogoane de tină

Mulţi au plecat, puţini au ajuns.

Se lasă iar noapte şi sufletul ştie

Nu-i adăpost pentru el pe pământ

Mulţi se vor pierde de-acum prin pustie

Puţini se întorc în Cuvânt.